Departement stel nuwe mobiele eenhede bekend vir koronavirustoets - Corona Krisissentrum
Tuis / Covid 19 en die ekonomie / Departement stel nuwe mobiele eenhede bekend vir koronavirustoets
Departement stel nuwe mobiele eenhede bekend vir koronavirustoets
Deur Deur Reon Janse van Rensburg
President Cyril Ramaphosa het Maandagaand tydens sy toespraak aan Suid-Afrika gesê dat die land nou 'n nuwe fase in die stryd teen die Covid-19-virus betree. Hy het gesê dat ongeveer 10 000 mediese veldwerkers huise in dorpe en stede gaan besoek en alle inwoners ondervra om te bepaal of hulle Covid-19-simptome toon.
Die mediese werkers sal diegene met simptome vir toetsing na plaaslike klinieke stuur. Mense wat positief getoets word en wat ligte simptome ervaar, kan tuis of in staatsfasiliteite in kwarantyn geplaas word, terwyl mense wat erger simptome ervaar, in hospitale opgeneem sal word.
Volgens Ramaphosa sal daar met die hulp van mobiele tegnologie 'n uitgebreide opsporingstelsel ontplooi word om diegene op te spoor wat in aanraking was met mense wat reeds positief getoets is vir die virus. Die stelsel sal die geografiese ligging van nuwe gevalle monitor.
Om die veldwerkers se werk te vergemaklik en om te verseker dat soveel as moontlik mense getoets word, het die departement van gesondheid nuwe mobiele eenhede vir monsterneming en toetsing in gebruik gestel wat sal deel uitmaak van 'n reuse-toetsveldtog wat regoor Suid-Afrika sal plaasvind.
"In die lig van die toenemende voorkoms van plaaslike verspreiding van die Covid-19-virus het dit nodig geword om kapasiteit op te skaal deur burgers oor die hele land te toets," het Zweli Mkhize, minister van gesondheid, gesê.
"Die Nasionale Gesondheidslaboratoriumdiens het 60 mobiele eenhede vir monsterneming en toetsing aangekoop wat landwyd na alle distrikte en metropolitaanse munisipaliteite ontplooi kan word."
Foto: Ferrial Haffajee / Twitter
Die departement het reeds op Woensdag 1 April met 'n proeflopie begin deur 'n siftingsproses toe te pas in veral arm en digbevolkte woonbuurte. Personeel sal van deur tot deur gaan om te bepaal of mense vir die virus getoets moet word. Die proeflopies het reeds in Alexandra begin en die plan is om dit uit te brei in gebiede soos Diepsloot en Khayelitsha. Die doel is om 10 huise per uur te besoek. Die plan kan dan aangepas word afhangend van die sukses daarvan en namate die behoefte verander.
In hierdie stadium is dit onseker of die departement eers slegs op armer en digbevolkte woongebiede gaan fokus en of hulle later na ander woonbuurte sal uitbrei. Daar is egter ook nog onsekerheid of elke persoon getoets gaan word en of slegs die persone met simptome getoets sal word.
Die toetse wat tans gedoen word, staan bekend as polimerasekettingreaksie (PKR). PKR-toetse werk deur spesifieke genetiese materiaal binne die virus op te spoor. Afhangend van die tipe PKR kan gesondheidswerkers 'n smeer neem van die agterkant van die keel, 'n speekselmonster neem of 'n vloeistofmonster uit die onderste asemhalingskanaal neem.
Foto's: Ferrial Haffajee / Twitter
Volgens Mkhize sal daar in die toekoms wanneer daar moontlik meer toetse gedoen moet word, gebruik gemaak word van GeneXpert-toetse. Die toetsuitslae is vinniger beskikbaar en kan binne 45 minute gereed wees. Die GeneXpert-toetse is ook reeds deur die Amerikaanse voedsel- en medisyneadministrasie goedgekeur.
Die Nasionale Gesondheidslaboratoriumdiens (NHLS) het 180 GeneXpert-ontleders wat gedurende die maand regoor die land gereed staan.
Die ministeriële advieskomitee ondersoek tans alle opsies en sal binnekort konsensus bereik oor watter toetse die beste sal werk.
Mkhize het ook verseker dat die veldwerkers wat huise besoek, die nodige beskermingsmiddels sal kry en dat hulle ten volle toegerus sal wees.
Die NHLS ondersoek ook moontlike verskaffers om meer PKR-toetse te verskaf.
Indien toetsers by my huis sou opdaag, wat moet ek doen?
Volgens Paul Mardon, Solidariteit se Adjunkhoofsekretaris vir Strategie en Volhoubaarheid, wat ook in beroepsveiligheid spesialiseer, is die volgende stappe nodig:
Moenie die hek of huis sonder meer oopmaak vir die toetsers nie. Laat hulle hulleself identifiseer en maak seker dat hulle amptelike toetsers is.
Vir sover as wat dit moontlik is, handhaaf 'n afstand van ten minste 1 meter tussen die persoon wat getoets word en die toetsers.
Voordat die toetsing begin, moet die toetspersoneel in teenwoordigheid van die persoon wat getoets word, hulle handskoene en maskers aansit of sigbaar hulle hande ontsmet, of albei.
Die toetspersoneel moet maskers dra wanneer hulle met die persone wat getoets word, praat en werk.
Die toetspersoneel moet die instrument wat hulle gebruik om byvoorbeeld die koors te neem, ontsmet.
Dit is nie voldoende dat die toetspersoneel bloot hulle handskoene aantrek nie, aangesien die handskoene by 'n vorige huis besmet kon geraak het. Hulle moet óf nuwe handskoene uit hulle verpakking haal voor die persoon wat getoets word, óf sonder handskoene werk en hulle hande voor die persoon ontsmet.
Direk na die toetsing moet die persone wat getoets is, hulle hande en enige dele van hulle liggame wat aangeraak is, weer ontsmet.
Die staat het voorsiening gemaak vir die volgende sekuriteitsmaatreëls:
Die toetsers moet identiteitskentekens hê en toon.
Die toetsers moet identiese T-hemde dra.
Die toetsers moet hulle RSA-identiteitsdokument by hulle hê en moet dit op aanvraag toon.
Die toetsers moet vergesel word deur 'n polisiebeampte. In hierdie verband geld al die reëls ten aansien van 'n polisiebeampte aan diens, byvoorbeeld dat hy/sy in uniform moet wees met 'n naamplaatjie en dat hy/sy 'n aanstellingsertifikaat moet kan toon.
Laastens word aangedui dat die COVID-19-toetsing buite 'n persoon se huis mag plaasvind. Wat "buite die huis" beteken, is nie duidelik nie, maar weens die aard van die verwagte toetsingsprosedure is ek van mening dat mense wat by die huis getoets word, nie eers noodwendig hulle hekke hoef oop te maak nie as die toets deur 'n hek gedoen kan word.
Solidariteit noem weer dat dit in hierdie stadium nog nie duidelik is watter gebiede benewens armer en meer digbevolkte buurte tans besoek gaan word nie. Indien jy onseker is hieroor, raai ons jou aan om die departement van gesondheid in dié verband te kontak op die volgende nommer: 0800 029 999